গ্রুপ সি ও গ্রুপ ডি-পদে নিয়োগের আবেদনপত্রের সময় বাড়াল এসএসসি

কলকাতা: গ্রুপ সি ও গ্রুপ ডি (SSC Group C-D Submission Time Increase) -তে অনলাইনে আবেদনের সময়সীমা বাড়ল স্কুল সার্ভিস কমিশন (WB School Service Commission)। ৩ ডিসেম্বর পর্যন্ত আবেদনের সময়সীমা ছিল। অনলাইনে আবেদনের জন্য ৮ ডিসেম্বর পর্যন্ত সময়সীমা বৃদ্ধি করা হল। অভিযোগ ওঠে, অনেকেই এসএসসি ওয়েবসাইটে আবেদনের সময় একসেস পাচ্ছেন না বা ওয়েবসাইট খুলছে না। এরপরেই আনলাইন আবেদনের সময়সীমা বৃদ্ধির সিদ্ধান্ত নেয় এসএসসি (SSC)। যান্ত্রিক ও সার্ভার সমস্যার কারণ দেখিয়ে ৮ ডিসেম্বর পর্যন্ত আবেদনের সময়বৃদ্ধি করা হয়েছে।

অপরদিকে,বিচারপতি অমৃতা সিনহা গ্রুপ-C এবং গ্রুপ D-র ‘দাগি’দের পূর্ণাঙ্গ তালিকা প্রকাশের নির্দেশ দিয়েছেন। বিচারপতি সিনহা নির্দেশ দিয়েছেন, অবিলম্বে গ্রুপ সি এবং গ্রুপ ডি-এর চিহ্নিত অযোগ্য ব্যক্তি রয়েছেন, তাঁদের পূর্ণাঙ্গ তালিকা প্রকাশ করতে হবে। খুব স্পষ্ট করে বলা হয়েছে, ৭ হাজার ২৯৩ জনের এই তালিকা প্রকাশ করতে হবে। এবং সেখানে পুরোপুরিভাবে নাম-রোল নম্বর-বাবার নাম এবং কোথায় তিনি কর্মরত ছিলেন, সেই তালিকা প্রকাশ করতে হবে।